
Vitus Bering, totasik 
Kobl- 05/06/1681 // Aw- 08/12/1741 


Vitus Jonassen Bering tiyir tan lokotgrupaf 
vestasik ke tamava. Koe Horsens koe Jutland 
gola koe Danmarka bak 1681 kobliyir. Tiyir 
nazbeikye ke Jonas Svendsen liomfayik. Mali 
rumeugal Vitus va bira albayar. Remi yugal va 
totara moe nederlandafa tota isu danmarkafa 
raver, koyason ko danmarkafo boniaxo koe 
taltekafa India isu ronekafa. 


Bak 1703 radimi koyara ko ronekafa India, koe 
Amsterdam tigir ise va warzafa stuva kaaneyar. 
Va Cornelius Cruys norgaf rambik zanon gu 
Rossia kakever nume birelik den jotaf rossiaf 
toteem redun gan Pyotr | zo seger. 


Totafayik zanon gu Rossia 

Bering wetce totafayik den birervolia ke Balta 
bira bak 1703 zo seger nu-me bak Lentekafa 
Gejapa (1700-1721 kev Sveriga di zanir, i kev 
prostewaf volnik ke Rossia is Danmarka. Bak 
1710-1712 den birervolia ke Azov bira koe 
Taganrog zo stakser aze va rossiaturkafa geja 
paker. Solwikar nume gu totavombik di zo koflir. 
Bak 1718 va Anna Christina Pulse ke Viborg 
kurer, i va nazbeikya ke Mathias Pulse dolekik. 
Vaxe liafa worara koe Danmarka bak 1715, 
Bering va vo me gire di wir. 


Taneafa brinuga van Kamtcatka 

Tici 1724 Pyotr | gindik va Bering gu gadera va 
taneafa brinuga van Kamtcatka (1725-1730 
kofliyir. Gubefa pebura va bata brinuga tiyir 
vestara va lugavafo lentronexo ke Sibiria is 
gotura va sidayafa za wal Asia is Amerika. Lan 
izvopik trakud da nelkafa vuida ke Bering tiyir 
worara va Amerika is liwotara 
va europafa boniara is exo- 
nera va uzera do europafa 
kazafa tota, ape fenkutuson 
va joya ta rossiafa kazara isu 
boniara ko batyona gola. Ar 
izvopik tcilkad da mukot ke 
brinuga moekote tiyir gadero- ge 
pafa. Tire Rossia va boniasa 
divlizera ko lentefa Amerika is 
aneyara va lentronafo remla- 


IZVA Is ARAYA 


pixo ( trabe va birafa 
vawa van Sinia anamo 
Sibira ) belcon dula- 
peyer. lxam bak 1648 
Semyon Dejnyov koo 
Bering vedil al totayar 
voxen inaf munesteks 
al zo drasuyur aze 
oxam bak 1736 gan 
Gerard Miller rossiaf 
izvopik dene savselu- 
xaxaxo di zo katrasiyir. 


Ba 06/01/1725 evlon gu abica safta abdi 
awalkera, Pyotr | va kompleks ta totara ke 
brinuga sutelayar. Bulkason pu Pyotr Apraksin 
abdi deara pu Bering, co kaliyir : « Radimida va 


guga kev volnik al nendatat, pune kan 
yambeem is  opeem co govanburetet. 
Kaaneyatason va mana vawa, loon dam 


nederlandik is englik ixam jontikviele lasu- 
kallapis va amerikafa krimta tcedetet ». Pyotr | 
granseyer da Bering kal krimta ke Kamtcatka di 
golapiyir aze banlize : 1) va tanoya ok toloya 
tota di govegeduyur ; 2) di golentlapiyir nume di 
kosmayar lize krimta sotenuwer ; 3) kal widava 
stujena gan europik di golapiyir nume va digisik 
di gotuyur aze vaon di liwotayar aze ko Rossia 
tere di dimlapiyir. Larde Opaf Cultim ke Rossia 
banugale tiyir jotarsaf gu pakera va bata taneafa 
brinuga van Kamtcatka, pune opaf uumeem pu 
Bering zo iskeyed. Bering is soli azedepeyed 
aze va Sankt Peterburg ba 07/02/1725 buluyud. 
Toza ke brinuga tiyir kaliafa numen va Tobolsk 
sibirafa widava tici bareaksat kallakiyid. Banlizu 
va eksara tukotrayad ise va peraksatafa koyara 
egadayad. Voxe va tawavopa ke stekeon 
artlakitina gola meinde rietackayad. 


Brinuga ba 15“ ke alubeaksat 
| va Tobolsk buluyur vielu 
sibiraf fentugal umeke tenu- 
weyer. Bering is drig va loe 
4000 km- koo  levpouno 
fentunafo tawavo di gon- 
exuleyed. Va cug ugol adraf 
gu vegedura va tota vaxe inta 
gobureyed. Ervo don anyus- 
toyi buli is ekasta is kotara 

azilxa is wazdeleem is italeem is ugol mal Tobolsk zo E 180" 170W 160°W 1 
gobureyed. Vuga widava is abica wida moo kelda tigid lize 
sin di rovaneksayad. Koe Irkutsk iste zalor ke brinuga, va 
eksas olk puon tiskayad ise va okol ileon buretes mal 
Yakutsk kal Oxotsk egayad. Burera rem Sibiria keno jontika | 
voa zo goskur, ise jontiktode kan detc ik katicon impason va 
ankittota. Kene direfa kuksa, warzafa tota zo gokseayad. Ta 
wanura va brinuga, lizukaf avonayas flibik is kobasikeem 
pomatason zo gotixayad. Tana jupekara ke Bering tiyir rotira | 
va gedira va bliba is bureba ke mana brinugapa. 
Rembureson va ayik is ugol koo Sibiria, Bering arti tolda va 
Oxotsk artlakiyir. 


Oxotsk anton tiyir kirkaxomo kene Pacifika Welfa. Tota 
remburetesa va brinuga van Kamtcatka dega zo vegeduyur. 
Banlize ta koyara moo welfagrocela ara tota yoltkirafa gu 
Gavril Tumt- azon silukon zo vegeduyur. Gavril Tumt- tota va 
artexo ke Kamtcatka bostam ba 25 ke pereaksat buluyur aze 
keno krimta lentlapiyir. Ba 9 ke anyusteaksat va artexo ke Anadir bost kaiklapiyir aze va ewalapa 
stekeon yoltatan gu Saint Lawrence kosmayar. Azon va Diomed ewaleem roneon kaiklapiyir aze va 
Ratmanov ewala gire kosmayar, i va ewala ixam kosmayana gan Semyon Dejnyov. Tota lenton wan 
lapiyir koe ref Bering vedil voxen totasik va siday ke amerikaf kril kir palsen gan sel meviele 
kozwiyid. Vofason da asiafa tadava mea zo rowiyir, Bering zolteyer da Asia is Amerika tiyid 
gluyaxiskafa ise trakuyur da mek siday kaike Tcukotka dega me di zo rotcaluteyer. Ison viele kal 
Kamtcatka dega dimlapiyir, pune va ronekaf siday dere me wiyir. Ede va koni ki co kozwiyir, pune va 
brinuga di co wanuyur. 


Toleafa brinuga van Kamtcatka 

Bak idulugal ke 1730 gindon gu Anna Ivanovna, Bering ko Sankt Peterburg dimlakir voxe gan blodik 
ke gindaf toteem zo malyopar kire va amerikafa krimta me al wir. Soe va toleafa koyara lakoaskir. 
Inaf opelaf azed wori zo divatceyer. Lentefa Brinugapa ke Rossia ( 1733-1743 ) tiyir opafa brinugapa 
nume va jontik daneks warolayar. Bering va mon kunoy sayakik is totasik ik rentasik is opik 
kabelcayar, do jontika yasa tori balemdafa koyara koo Sibiria. 


Dirgaks ke Bering tiyid gefa totara keno taltefa krimta ke Lentefa Amerika kali 46-eafa laksiwakafa 
eka ok domura va tawavo stujeno gan Espana ok kotara europafa gijarotiaca. Bewik ke brinuga gu 
balemoya tawavopafa taksa zo walmuneyed : 1) male Arxangelsk kale artexo ke Ob bost, 2) azon 
kale artexo ke Yenisey bost, 3) azon artexo ke Lena bost, 4) azon male Lena kale Tcuktci dega is 
Kamtcatka. Valey bata balemoya lospa, taksa ke Lugavafa Roneka is « kotlafa » taksa dem 
aneyasik govayas va siday ke Sibira, xuton gu toleafa brinuga van Kamtcatka kobayad. Bana 
brinuga noveyer da aultovesa ugaca isu giva di zo seotayad, ke tuwavafa izvopa is tawavopa is 
liwotopa is rawopa is mikropa is avopa, tazukon gu suteks is valdig lidam xa is muka. Boniasa orka 
ke stasa brinuga, trabe divlizera ke Rossiafo Gindaxo is kazafa aneyara isu koaykakafa, va 
mikropafa aneyara dukalina gan rossiaf dulap is opaf talpey ke kotlaf opik ke brinuga zo tufakayar. 


Lentefa taksa ke brinuga va kipi ke rossiafa arktikafa domega male Arxangelsk kale Bolcoy Baranov 
evilma rone artexo ke Kolima bost pimtayar ise liwotayar. Ba 20/05/1742 Semyon Tcelyuskin rikulik 
va evilma yoltatana poron gu int artlapir, i va ana lentefa uta ke Eurasia, isen Xariton Laptev isu 
Dmitri kosayikye va sibiriafa krimta ke Taymir dega kale Kolima bost liwotayad. 

Artlakiyison va Oxotsk bak 1735, 


Bering va toloya tota gan Makar 
Rogatcev  lizukaf yambudik isu 
Andrey Kozmin volmiv vegeduyur, i 
va Pyotr Tumt- is Pavel Tumt-. 
Kota tota va 14 buli dadiyir ise ta 
remburera va 76 ayik zo envayar. 
Milk ke Bering va barka ta kolnara 


va tota is anameon moltafa widava 
tiskiyir. Bak 1739 kurenya va in 
kazokeveyer. Bak mil ilanacek Ivan 
Yelagin gan Bering kal krimta ke 


Kamtcatka ta vegedura va recela 
dem mona is eksaxo keve Avatca 
ceda zo stakseyer. Bata recela gu 
Petropavlovsk poron gu toloya tota 
porfeon zo yoltar. 


Banlizu Bering va brinuga van Amerika bak 
1741 stayar. Ba 04/06/1741, do Aleksey 
Tcirikov rikulik dirgas va Pavel Tumt- tota, va 
Kamtcatka moe Pyotr Tumt- bulur. Geronon 
taneon lapid, aneyason va vundaf Siday ke 
Gama tigiso keve vuestes liwot. Goxe remi 
konak decemoy mile solumolk totayad voxe va 
Aleut tursia meviele kozwiyid. 


Batedje, ba 20“ ke teveaksat toloya tota koe 
selap drasuweyed aze zo solparsayad. Ba 
15/07/1744 Tcirikov va taltefa krimta ke Prince 
of Wales ewala kozwiyir. Va ayiktum mo siday 
stakseyer voxen in mea gire di zo wiyir. Ba 
26/07 Tcirikov suteyer da do inyon ayik va 
ontinapafa jaka dem arna besanafa gu nolda 
vox titefa krimpa gu aala al 
Trakuyud da to Amerika tiyir. Tcirikov va ref 


Mnabanua Bepunra n Yupukoba Ha «CB. 


tcaluteyed. 


Taspunaes (1728 m 1729) 
(no B. Bepxy, kapma ynpoweHa, mnoeo naseanuli cHamo). 


Sitka molt kallapiyir ise va patectolik ke bata 
gola rowiyir. Voxe va siday me rodomuyur nume 
va dimlapira ko Rossia gorayar, megrupeson va 
bali ke Bering is  inafa tota, aze va 
Petropavlovsk bak saneaksat kallapiyir. 


Radimi solparsara Bering va tana ewala ke 
Alexander tursia poke geronefa krimta ke 
Alaska kallapiyir. Georg Wilhelm Steller bliopik 
is selaropik tiyir taneaf europik avlayas moe sid 
ke Alaska. Bering sorion lentlapiyir, liwotason va 
domega. Lasustason va tota kal musedaxo, va 
getaltefa krimta ke Alaska ceda isu dega is 
Aleut tursia anton rokagrupeyer. Va Saint Elias 
tculkafa arna kozwiyir nume batinde yoltayar. 
Tan birelik awalkeyer aze moe ewala yoltatana 
poron gu in ( Cumagin ewala ) zo kotawayar. Ba 
10/08 Bering gorayar da va fentugal koe 
Amerika me di zavzagiyir aze van talteka 
dimlapiyir kire kobligara tiyir riafa. 


Kotavaf Izvugalayak [-800 — -700 : Europa] 


Sinka is Anameda — Irubara is Vegedura — Ckane is Gandura — Yamba is Miga 


BUPILKAWERA KE LIDAWICKA 
Xim ke ruxa is bonol trasiyin koe 
Biskupin koe Polska va tela sinkafa 
vertuma ke europaf yon valente- 
xoik bak -8-eafa decemda bazed, 
Olyuba is denta tiyid dalaf rob mali 
loon tanoya decitda, voxen tcind 
va zagos wetce nelkafa dentinda 
ikarundayar ugale lidawicka loon 
tuabdaweyer ise tufentaweyer, i 
lidawickarura vanolasa va kotafa 
Europa, 


Tcind, Biskupin, Polska 


IRUBASIK KE UZDA 
Wida valente Europa fereon tiyid 
folkayenafa. 


Biskupin to tiyir, i wida 
tigisa moe ewala ke uzda 
valente Polska. Konaka 
kunoya persa isu pailtega 
al zo balieyed ta 
vegedura va wida dem 
kevba is migexa is 
nudeem, kum belcon 
sedeyen ulim, Koe 
anambe, 13 emacek 
dem mona tigiyid, 


Biskupin uzadafa wida, Polska 

Refa naboxa ke Vitus 
Bering moe Bering 


Platiyina gan tizafa fentugalafa zivotcara is anton dadiyisa va drigam nope 
brayiskakola, Pyotr Tumt- tota va siday ba 04/11/1741 tere kallapiyir. Bering 
trakuyur da bata krimta tiyir tela ke Kamtcatka dega lize weti tanda al 
kenolapiyir. Voxen kallapiyin siday geltron tiyir ewala. Drig va fentugal di tiskiyir, 
blison koe wico kum ezasa inta is kolnana koe bixe. Bar-sanoy ayik nope 
brayiskakola ik ael mulufteyed, don Vitus Bering okilik ke brinuga ba 
19/12/1741. 


Antaf moblis rentasik ke tota, i Savva Starodubtsev, pomanon gan drig va likay 
kum saga lajuvegeduyur. Warzafa tota tiyir dem gli abrotcafi vas anton 12.2 m- 
ise gu Pyotr Tumt- dere zo yoltayar. Porfeon remi san-tolda zanivayar, totason 
wal Kamtcatka is Oxotsk kali 1755. Starodubtsev ko vo dimlapiyir aze zo 
gablepeyer. 


Ba 14/08/1742 mobliyis drigik va krimta ke ewala ( direkeon yoltatana gu Bering ) tere bulud aze van 
Kamtcatka vanlapid. Va Petropavlovsk ba 26/08/1742 domud, arti tolda mali toza ke kosmasa 
koyara. Ke 77 ayik kototayan gu Pyotr Tumt-, ant 46 arti brinuga di mobliyid. Va fentugal koe 
Petropavlovsk tiskiyid aze ko Oxotsk bak diref ilanacek artlapiyid, akoyepepeson va lizukaf 
irubasikeem mea pokoleyen va tolwira va brinuga num doleyes va kiewega ke inaf bewikeem. 


Bak yona direfa tanda liwot is opaf valdig va Sankt Peterburg vion artniyid numen grupera va 
kosmaxo ke Bering gavepon zo askiyir. Evi neag da Sibiria jontikeke divlizeyer loroneon dam 
banvieli zo trakuyur. Soe vodacka ke vestara ke 
Bering is Tcirikov kotron di zo kagrupeyer anton 
viele James Cook roruyeyer. Wori taneafa 
rossiafa brinuga ta borpara va tciamaf myot ko 
ronefa Sibira az Aleut tursia is lentefa Amerika 
moion zo grustayad. 


Bak anyusteaksat ke 1991, naboxa ke Bering is 
aluboy ar birik moe Bering ewala gan sovieta- 
danmarkafa brinuga zo kosmayad. Xim ko 
Moskva zo rembureyed aze selaropik va kor 
lajudimtazukayad. Diretandon mil xim moe Bering 
ewala gin zo 
kotawayad. 


Nuyafa ewava male internetxo : 


Liwot ke Cassini, nedis va Bering Bira isu Vedil, 1798. WA 5 
https://commons.wikimedia.org 


Internetxo : Kotava : langue, littérature / ava, suteroteem 


https://kotava1837481.wordpress.com/2018/11/26/izvugalayak-800-700-europa/ 


VEGEDURA YA TOTA 
Abduxoa ta vegedura va tota al 
noveyed da ellasaf totasik bak 
-8-eafa decemda koe yona 
glupafa gola di rokazayad ise va 
jontiko boniaxo aname 
Mediterranea Bira isu Ebeltafa 
exoneyed, ( Odusseia, | nega 
va koyara ke Odusseus gan 
Omeros banugale zo suteyer ), 
Sinafa tota belcon tiyid dem 
italeem is detceem, 


Trig ingayan gu lingeks 
va tota ke Odusseus, Ellasa 


Tarizana kudjama 
va iyekotaf okol, 
Olimpia, Ellasa 


OLIMPIADA YEFAREEM 

Alkafa vefara gesiasa va jora gu 
utifa graba balemdeon koe Delfi 
is Olimpia koe Ellasa sodilizeyed. 
Taneaf Olimpiada vefareem bak 
-776 co dilizeyer, Koe batyon 
debak tarizana kudjama evlon gu 
bata rekola zo kosmayad. 


Berpotam (1885) 

— Me zilison va olaxatoama pu bat ayik al kiovel, 
~ Ivan gertik katcalar. ~ Tuke manbata pestakuranya 
Toyon, ba komalyera va rin, va falera va loa 
decemoya troba co getcatar. 


— Tokdume abdion me al kalil ? ~ Makar yoromon 
Kotavaxak dem suteng dulzavar. 
— Kiren re mana boyara tir gaversa. Kon gertik co 


gokowalzeyer ugale bliyil. 
Vladimir Korolenko | 

| Makar mibuer. Rabater da kot gertik sometir favlaf : 
ae va ujazil sokazawar voxe me lasutaver lanviele 
tatarik gu olaxatoa zo gonyarder enide Makar va 
falera va troba di malseotar... Drikaca : decemoya 


| troba !... isen kota batcoba ika tanoya toa !... En, 
| 
| 
| 


vode |... 
— Kel !! ~ kalir. ~ Tanoya olaxatoa titir uma. Va 


balemoya ara dadi, pu tatarik fu zili... Kotak : balem- 
decemoya troba... 


Kotava, tela tamefa golerava — Rwodel !! ~ gertik kalir. 


Tokinde batcoba al dilizer ?In me al obrar. Gruper da gan koncoba fu zo kounir, nume fure 
ker... Voxen mecoba divnir... 


Makar rwoder. Kadimeon, dum batakafa ploda, letafa azeka divlizer. Ileon, tatarik dum ebeltafu 
u bak vula awir. Remi ware vula, Makar va noldagopa tixulesa levu kriza ke intaf tolukaf okol 
fowir ; voxen bat rujod dere griawir. 


— he, ae, ~ Makar kalir. ~ Tatarik va jinafa olaxa fiandeter... Ax, va jinaf okol al emoyapal, man 
facilik ! 


— Me, - gertikam kalir. — Va rinaf okol me al emoyar. Voxen bat okol tir to dubieyen. Kas va 
guazik me al ikagildel, i va guazik kalis da « kan dubieyen okol, kontan mekase ilon rolakir »? 


Tire Makar va guazik tolkalis va bato karedjo ixam al ikagilder, voxe larde remi blira va tatarik 
kallakis va widava moe dubieyen okol wori jontikviele al wir, volto destara tir da va pulvira ke 
guazik dikeke tuzolonar. Re, wori, buivewe da dace guazik va ageltuca rovokalir... 


Azen in sonker da moe azeka va jontik okollakisik kaiklanir. Sin kot ton mile kalie dam taneafi 
lakid, okol dum zveri talad, ayik gan gopa zo besad neken Makar kaiklanir. Kotboron va tan 
kadimon isker. 


Loviele to tatarik tid. Wori, dile, Makar va patectolik ke Tcalgan dere kagruper. Konaktel ke sin 
moe jaftolye dezumune kan asor lakid. 


KLOKARA KE MAKAR 


Makar va kot tatarik nyatenon divdisuker, puskacegason da in ware zo estenser. Voxen pok kot 
kakeven irubasik ke Tcalgan vukir. Vonon domur aze toz flidemer. Sin tid nik nek dubiesik. Dace 
dile, va forenderama toveon vol tatcer. Va asor tredur, va okol ik jaftol lujon iwazar. Voxen moida 
konakboron al abdulanir, pune lakisik re kadimon tid ebeltafu umu riwe merowinu. 


Azeka nutir teniskafa. Kotveraston va lakisik ok lanisik kaiklanir, neken divatce nutir letafe ! 
Dumede konak decemoy ok decitoy versta lum wale koyasik co tid. 


Ke konaka vola, Makar va tela ke megrupene guazikye katcalar. Bantan soe ae tir irubasik ke 
Tcalgan ; batcoba tir exaksunafa oye kolmeem is vageeem is laniga. Wori Makar me setiker 
kase ixam al wir. Guazik va sollipayana lioza is usizekiraf berges gom dere nomtaf is guazafa 
leltafa arajda is lamenapaf tobeem kum jaftolocaf lelt diskir. Voxen tela cugafa rotaca tir da, 
nekev klaa, mil copik moe epiteem va guazikya burer, i va ayikya axafa dace loon dam dal int is 
dem nimateem impadimawes moe sid. Guazikye ilgaelese moe peya gamion ardeotar. Makar 
saas vukir. Guazikye dere vukir. 


— Kapse ! ( pulvil !!) ~ Makar mopoyeson kalir. 
— Volgue, - guazikye dulzer. 

— Va tokcoba al wil ? 

— Va mecoba al wi. 

— Va tokcoba al gildel ? 

— Va mecoba al gilde. 


Moi bata abdinafa flidera, Makar amlitar. Malyedar da stivara tir evartafa, abdida va guazikye gu 
yolt is malafo xo gin biber. 


Guazikye va int yoltar. Jontikedje vox mesetikeson va Tcalgan al bulur. Lanitison « ko meftava » 
num giwatason va gloga. Banlize, va mecoba askiyir, va voja is zae anton malestuyur ; me 
ziayar, me faytawayar, va meka denta ko gatcewa vanbureyer, va meka koayka dodeyer. 
Lanviele mulufteyer, pune gan Toyon di zo malyeyer. Toyon eruyur va coba in al askiyir. 
Dulzeyer da < ko meftava > al lani giwatason va gloga. < Anye, ~ Toyon kalir, ~ voxen toklize 
rinafa guazya tigir ? Kevlanil aze vanstal !!» Numen guazikye va guazya aneyayar, i va dana 
mea dadisa va mona is jaftol is beg is gestusik mali inafa gracera. Batdume bantel bak yon daref 
viel wipiteyer ise gan po zo jovleyer nume va kimtaf nimateem mea rodefimpadimayar. Re 
guazikye moe ge va guazya kal Toyon goburer. 


Toz borer. Bam guazya va ine dum jaftolaj nugar aze kan krumkesa is zidesa puda iegar : 
— Mallakit !! 
Forendera ke Makar tove guazye laumar numen in unt wiver da ko < meftava + me al lanir. Inafa 


guazya tir godjik, i granik ! Ine va ina loon wavdon co roburer. Isen, dace loroton, dum jaftol co 
zo nugar, mantode fure toleon co di xonuker. 


KLOKARA KE MAKAR 


Inafa saara tir gijapafa eke kiazatason va nik va guazya ben nimateem konubar. Voxen arti 
baroya bora godivgir kire riwe soltiolter, azen tanvulon guazikye is porn griawid. 


Batvielu, Makar va bet korik bagaliackaf gu obrara mea kakever. Dubiesik dem vajap dum 
bures bonol porton abdulanid, i dem vaj dem faluks. Pwertaf yakutaf jiomaik moe milost ontinafi 
dum rasek zo ipegad, isen sinafi edji va rujod uzad. Pokeon, kimtaf dodelik mazdaf dum libakol 
vulted ise grabledad. Azon forteykiraf adjubesik dem ciwan iteem govitaf tir ; ko ketafa nolda 
krafur, giopon latcateson va forteykretsa. Nolda anameon tukerawer kalion lion dam 
lembiewesa lava, neken kretsa kifusa va adjubesik loeke sizuntad. Neken Makar wan 
abdulanir, taruteson va kovudana disukera ke kotar koyasik. 


Azon jontikviele to rumeafa glogama is zveri vamootalad, ton kalie ke koafima. Sinaf blay 
jontikote tid. Makar me destar. Duskafa is megalafa sinka is zionuca is keldegatey is gaelsalt 
koe skiderna sonur da antaf Tcalgan va konaka decemoya gloga miv rovodafur... Viele sina va 
adjubesik kaltalad, pune kovudanon mangid, numen ware vamoion va botcera ke sinaf perzaf 
wiltameem vudes is bemuaf rogildet. 


Wori Makar gokatcalar da kapbureon kaliackon abdulanir.Va batcoba gu intafa ceakuca 
govogar. 


— Terektal, agabit ( gadye ), ~ kalir. ~ Va tokcoba trakul ? Ae, remi blira va ulirama gipuveguyu 
neke wan tiyi sintaik... Lorik va jin alba... 


Va Ivan gertik zemason disuker, mutceson da va ewa div art ke guazaf gertikam co divokser. 
Voxen bantel tcilon dulzer : 


— Me intotcul !! Vanlanit. Miv fure grupecketel va coba gokrafial. 

Bam oxam, Makar sonker da vanawalt mo azeka toz dur.Taneon, konaka sizuntasa olya dum 
yon taneaf mamolk ke kitcova mal zida bimiled. Kalion remtalason va kelt, sin va blif tey ke bitej 
suked. Bitej artafiwed, tael senyar numen azeka tuorikawer. 

Vamoon sel toz dur aze ton tec poras susikeem anamstir. 

Roneon, titu lanu u sel tuafiawer, sizuntas dum gejasik vagekiraf gu moava. 

Azen sel toz dzaver numen gejasik dem moavukaf leltor van azeka xowad. 

Isen kadimeon awalt toz dur. Vukison mo yozdas xed, va azeka anamdisuker. 


Numen kotrafa azeka gu baalpesi is merododisukeni afi zo besar. 


Azen sel ton widlarapa fawokon toz ticstir. Talton sollipawer, aze ton viafa dzavewera va kelt 
ticstir. 


Azen Makar va ribiegaf is loraf dank nugilder. Kas mil dank tir, i dank ixam grupecken is 
kotgazdon zanien gan tawava ta kiavara va awira ke awalt ? Voxen mevieli Makar va bata lexa 
al obrackar. Taneatomon kagruper eke ina tir lugodafa. In yalestaf kalterektar, vol 


KLOKARA KE MAKAR 


djumabdulanis is batlize djuzavzagis ta dure terektara. 
Voxen Ivan gertik va in ben ewazalt impar. 

— Kolanit, - kalir. - Arteon. 

Bam Makar va lenteon tuvelap batvieli palseyen gan sel wir. 


Vol djuzekar. Neke goveger. 


VI 
Sin va listafa rengapa kolanid numen Makar va fentapafa yanka ke divak koeon moion vofar. Iste 
renga, keldega kum karafa moava is dem teyes flagap va idulany pler, i va idul miltaf num vere 
kostis va varafo alto. Tey ke bata keldega va ita me rotur, me anteyar, anton tuidular. Gire Makar 
ta tuidulara kotedje batlize djuzavzagir. Ivan gertik va keldega dere vanlanir aze va fentapaf 
nubeem van teyka sotcer. 
Balemoy tuvel koe renga tigid ; tanoy divon tir voxen ar baroy va yon yik batakon bluctekiraf dure 
kolanis az divlanis stad. Makar trakur da bantan ape tid zanisik ke lorik ke bato xo. Va sin tce 
konlize ixam al wir voxe me grupe tagelton lize. Wison va sinaf wiltapeem viklas bene ge, zo 
evodapar. Malyedar da Toyon va aryon zanisik ape dadir, kiren battan edeme va amnaxo ke 
taiga aalxopo metoktenon me co rotexuled viele ta baliera va inta is viza golanid. 
Tan zanisik va keldega dere vanlanir. Gee Makar, va Ivan gertik toz prilar. 
— Pulvil !! 
— Volgue, - gertikam dulzer. 
— Va tokcoba koe tamava al gildel ? 
— Va mecoba al gilde. 


— Va tokcoba al wil ? 


— Va mecoba al wi. 


Klokara ke Makar, ke Vladimir Korolenko ( 4-eafa zika ; diza titisa koe diref otuk ) 
Klokara ke Makar, berpotam (1885) ke Vladimir Korolenko rossiaf suterotik 
Xanto : CoH Makapa, rossiavon, kalkotavayano gan Mixail Kostov, 2008. 
Dotay : Kotavaxak dem Suterot. 


Robelin banliz : https://fr.scribd.com/doc/305871177/Klokara-ke-Makar-ke-Vladimir-Korolenko 


g LINGEROPA MAXIMILIEN LUCE 

Maximilien Luce ( 1858-1941 ) ~ Francaf lingesik 


Warzalitevik 

Kobapase, Luce va vudimes grabomeem al isker. Gan yon albasik zo 
grupecker neke gan saneg zavzar grupensene. Konakviele zo wonayar, 
voxe kotviele gogolason va pilkovafa kerdela ke warzekeem ke Luce : 
warzalitevaf lingesik, ok dalingesik va Ebeltaxo ok domegeem ke Seine, 
ok viltes yambik, ok garfelaf yunkesik... Dace gedruca ke inaf fitceem dile 
grivodjuyur. Zolonaf ksevasik, Luce tiyir tan lodezus korobik ke 
warzalitevaf lizor aze va darejemakevafe muxase cave vodjuyur. Va 
izvafa lingeropa dere dulapeyer aze va lodutcorafa liteva dimfiyir. 
Pulanyaf zovdasik, va pestanya va keskotuca ke ewava dere dikiyir. Tiyir 
donaf fintusik is dugapaf yunkesik. 


Tueresklawera nope inafa ilkuca vas nuyaf yambik ape al mejer. Tiyir brunafe is dace plabafe gu 
kota poraca, numen kota rolona tiyir ezefa. Wetce elvaf arotievik, va kretuna gaderopafa viltera 
urdayar. Trace kota kazafa torigira, dere me abdikereleyer kase pimtara va dodelikafa blira va 
zikexa ke bontay ke dotayesik co vadjer. Voxen ostik vol djusauyur nume va kobarafe tame 
mepestakon pimtayar. Luce va fa is bagaliuca ke sugara lingeyer, ickrileson va yunkes fitc gu 
rankera va volmalyaceem. 


Direlitevaf lingesik 

Tumusatason va laptera, Luce taneon va exava vas yambudaf 
gretcasik vanikatcuyur. Mu Eugčne Froment kobayar aze va 
sayakugal sopuyur ise ba lingexo ke Carolus-Duran ronobayar. 
Inafa taneafa grupena trutca tid evlon gu 1876. Tuke delafa ravera, 
mali toza va prantafa ksubera skuyur, kiblason va divrozara va 
vieleafa blira ke intafa anameda is darsaf patectoy. Bak 1887 dene 
Salon des Artistes Independants taneatomon wonayar. Batkane va 
Georges Seurat is Camille Pissarro is Paul Signac gorukon 
| kakeveyer. Ban in va trutca yoltkirafa gu Tcatera lusteyer. 


Luce va warzafe ckane solzartese va ukeem banvielu ksubeyer. 
Voxe vol ikatcuson va upakafa disukera ke Seurat, va milsarefa 
tamava skeuson pimtayar. Va tizafa keska ke afi albayar ise va 
koafiawera ke nom lidam tcaza ke widavafa koafira mo lavek ke 
Seine bost lujapon luzdayar. Koe mweem ke ukakevaxara va lan bask vanzilis va lo ramiruk gu 
kseva trasiyir ise batcoba va inafi rali katiyir. Ugda dinena gan ksubera ke solzartena uka va 
muxara va ukafa gedeluca mekena bas lingesik va dodelikafa tamava ( Zazda ) luxeon tukuvayar. 


Konak patectoy lingeyen koe Paris ok Saint-Tropez ok Breiza 
ok Normanda ok London tid ke katcalon vixasa yamba : Etol 
koe Camaret, Biradoma koe Toulinguet uul. Luce va sizunta ke 
awaltara koe inyona trutca va patectoy ke Geeka ( Molt ke 
Saint-Tropez ) fitcon divrozayar neke va mielafe detce ( Louvre 
berma is Carrousel za mielon ) isu nomafe ( Domega ke Seine 
bost koe Herblay ) abdialbayar ise va keska ke sel ke London 
( Wiks va London ) karolayar. |... 


Varaf teliz tigis koe Kotava Xadola dene Wikipedia. ~ Banliz : https:/avk.wikipedia.org/wiki/Maximilien Luce 


53 RECELA KE TOKAIDO VAWA : RECELA 7 : HIRATSUKA 


Recela 7 : Hiratsuka 


Recela 7 : Hiratsuka tir anyusteafa gweta ke 
sposaf gwetak vergumveltkiraf gu 53 recela ke 
Tčkaidč vawa ( Tokaidč Gojusan-tsugi no uchi ), 
zovdayan gan Utagawa Hiroshige niponaf yambik, 
is taneon piskuyun bak 1833-1834 gan Hčeido. 


Tokaidč vawa tiyir vawapa wale Edo ( re Tokyo ) 
tiso kelu ke Shogun patectokilik is Kyoto gindafu 
kelu ke Nipona. Sareon gu Hiroshige, kotafa 
soluma tiyir vas mon 500 km- numen lanis 
koyasik bad mon toloya safta exuleyed. 


Hiroshige va varaf gwetak dem 53 recela ke zalor 
zovdayar. Bata gweta ( Ukiyo-e tazuk) tir lum- 
kirafa gu 37 x 25 cm- ( ton Oban breviz ). Tir 
pereafa ke enk ise va greelt koe Hiratsuka 
kaatoer. 


Greelt ke Hiratsuka 


Recela ke Hiratsuka bak 1601 zo exoneyer, 
dirgayanon gan Tokugawa leyasu. 


Gweta ke Hiroshige va recela me dalinger volsen 
va vawa beetcusa vamoe yona wedataya is 
ludevon Fuji tculk nedir. Tan koyasik tir ebaf 
vultesik ke piutezanela flisa kanTčkaido vawa. 
Vultesikafe ledungxe va staksa ke Edo pu Koto 
bad 90 bartiv rodeayad. 


Utagawa Hiroshige lingesik 
(1797-1858) 


FS === z SLI " 

Piskura : Gyosho enk, 1841-1844 gan Ezaki 


Piskura : Reisho enk, 1847-1852 gan Marusei 


Varaf teliz tigis koe Kotava Xadola dene Wikipedia. 


= Banliz https://avk.wikipedia.org/wiki/Recela 7 : Hiratsuka (gweta) 


D TAMAVA IS TAWAVOPA 

Tristan da Cunha ewala =) == SU 
Bumaf tculk koe Geefa Atlantika TRISTAN DA CUNHA MASOMO maai 
Britanafo tawavo, 244 ir- moe 98 km? 4 


Me biwe mei pia tid. Voxmei frolgukaf lavok 
anameon. Tristan da Cunha va meka 
tacokesisa kira ke ewala dir; neke va 
tanoya : bumuca. Va drumbaca ko bati 
sidayki tigisi arte 2790 km- gerone Kaapstad sr 
widava koe Geefa Afrika is arte 3222 km- Pha aeee 
talte Brasila. Inaf ikayolt tir < ailtafa ewala >. i ii 


Tristan da Cunha | 


Koe bato zivotexo lize suka bak tol-decemoy 


viel tandeon sodur, 246 korik soe blid. Me tid semena 
opik ok sayakik stakseyen gan ristula, vols Pa ba. 
britanaf wideytik ins sokes moe lobumafo UGO |A 


tawavo ke tamava ! Ewala vas britanafa 
sona rupter. 


Lerdoya ilaneafa lapira 

Lapitison, keuca gotir isen tanafa lapiba tir tota. Meko severoxo. Va 
tana balemoya tota male Kaapstad rundanyat. Lerdoya lapira ilaneon 
tid, isen lerdoy vielcek rem welfa gotid. Vanlapira tir arpumapasa va 
ludzera va cewa kev uvenda. Tristan da Cunha tir ticlavekaf xed ke midafa jaka. Koyasik mo azef 
totukam tiun gan irubasik zo divtotad. 


Bat tculkaf pistok bak 1506 gan Tristao da Cunha zo kosmayar, i gan portugalaf totasik awiyis vols 
vankriyis nek ziliyis va intaf yolt. Bak 1815 virutsama dem 87 sayakik is toloyi buli gan Engla zo 
inkeyer. Kali 1821 is evla ke awalkera ke Napoleon gindik koe lenteon Saint-Helena ewala zavzagir. 


Welfaki crakeni lieke dam Bermuda 
Viele dimgugara sokir, William Glass skotafe rizikye do kurenikya is toloye Hottentot mikrikye gu 
zavzagira koe ewala zo korictar. Bata regama gan toloye englikye az abic bopelanik fure zo 
kazokever. Birik va bati welfaki lidam Bermuda craked. Bak 1826 sanelia ke ewala tir vas tevoye 
ayikye is toloya ayikya. Glass rizik duxibeyes va Afi trakopa is drolen gan Francafa Artowara is 
rietunafa nega, tulon beliyison va Thomas More, va kristevafo miltucafo boniaxo zabdur : « Metan 
vamo bettan va int someticfir >, ~ wetce ana 
K, mwa suteyer. 


Ewala 

Voneteson, taneafe boniasikye va ayikya 
kou Saint-Helena is Geeafrika malaneyad, i 
va kuranikya sedme abic kruldes valdig. 
Kan yazidaki ciaesi va ewala is tisi conyuta 
ke savsafe divlanke ke Queen Mary's tculk 
vas ticeon 2062 m-, is empa vanburena gan 
bira, va vreda vegedud ise va The 
Settlement ( boniaxo ) zabdud. Bak 1867 
bal auzurama ke Edinburgh dacik, inaf yolt 
gu Edinburgh of the Seven Seas zo betar. 


TRISTAN DA CUNHA EWALA 


Vunda va izva iad. Remi tanoya decemda, 
irubasikeem armoron gu kazara va tota 
lapisa van geefa Afrika ok sumefa roneka 
ok Barata az gondasa poke ewala ta 
kobligara va lavada is iewafa rosteka. 
Voxen fenkura va Suez narilt bak 1869 az 
tel ke Panama bak 1913 va pokolapira 
kastad. Ewala va int grustar ise mivexur. 
Sare tir olgafe lidamen lidawicka : irubasik 
va vraz koe tayama vawale yazidafa feja 
nendasa gu suka midud ise va drajey Ridaf wiks va ewala anton tisa tculk 
nelkon onad. 


Tici XIX-eafa decemda aelakola pitcar. Kot irubasik va 
rupa ke 1885 gruper, i va rupa ke 15 ayikye 
budayase va grocela dimnaritison va bliga kou West 
Riding tota az koartokayane gan orikaf lavok. Ewala 
armoron gu manyona vunda al atrir. < Sina 
oxiloxilon zo dead, ~ tanaf ardialik ke ewala vrutar. ~ 
Va cinafa dofa izva zabdud. » 


Mon bar-sanoy rumeik ke bemama emudesa kali Tana baroya buguzda ke ewala 
san-tevda engrupecked. Koe Tristan da Cunha 
sanelia dun tiyir vas mon 250 korik. Kiren 
irubasikeem va auluca lickon rubar. « Me djuvanpir 
rivasulem ise va kot aneyasik va pesta me Miši 
djusumpar. » Lamasa gaderopa tir febafa. Lapitison, 
dandakirackafa erur zo gonaskir, azen ewalaf pirdot 
di kogorar. Bat pirdot tir teca mwasa koka taneatisa 
va bali ke ewala ise suleteson va gubef arienteem, 
baraksateon va int katanar. Lozolonafa arienta don 
telyona icde tulon erba, gan britanaf ristus flibik 
kofliyin gan London zo suled. 


lyelafa vanlapira va rotakafa duzuma 


Drajey pu kottan 

Soe bak daref tandatum va koyutarula djuvoneyer : konak decemoy korik katecton gu totafa 
koyutara koe geefa welfa ilaneon zo divtotad. Dolera va lizukafa yambudaxa is jandera bak abic 
mielcek ikz-. Bat worasikeem tir vas bareaf erbarob ke ewala, vome onara is... gre. Gre koe 
Britana zo iad aze ko Tristan da Cunha zo staksed lize nubedon mbi riokad, nekison va 
dulaparapa ke dotayesik. ai aa A A Pa EE 


lede onara, dalaf ziliduks tir vey kazara va drajey. 


losposafe voltaxe ke tamava zo zanoler. Bata tegira 
va mon san-baroy onasik is liote koe gaeziaxe blisir. 
Arak ke kobasa sanelia ke ewala gan ristula zo 
uner : « Dace zazdaf zanivasik tir flibik ! Meka stilara 
tir, metan zo jovler. » 

TRISTAN DA CUNHA EWALA 


Ewala vas peroy yasayolt anton ruldar. Sin 
va xanta ke irubasikeem zovdad : Glass is 
Swain tid vey Britana, Green mal Neder- 
landa, Haga is Rogers mal Tanarasokeem, 


Lavarello is Repetto vey Italia. Squibb tir § 


ironokaf yasayolt noelton loplekuyun, nope 
kurera ke Squibb We va ewalikya blisa koe 
Britana, abdi dimlapira ko Tristan da Cunha. 
< Tire uum ke milforteyuca ale tir, ~ Alex 
Wonner doster, i belgaf selaropik ke ewala. 
Voxen bata milforteyuca ke Tristan me tir 
lofa dam tela ke kona widama ke Europa. 
Enwe nastafa gadakiewega tir gedrafa loon 
dam folit. Bopelaweyes birik ik auzus 
divguganik va nasta ke intafa jonvielera dile 
iskeyed. » 


Wiks va Edinbugh of the Seven Seas, 
tanafo irubaxo ke ewala, valenteon 


Nastafa vayara stayana bak 1961 va conyuta ke milforteyucarsa me trasiyir. « Akola tikisa vas bat 
uum me tid, — selaropik ravaldar. Vaxe gafla. > Izva kareizur da toloye xantumafe redusikye 
gafleyed. Reugale litan gafled. Ostik bak 19602 sanda to golde irubasikeem ke Tristan, opik va 
nasta blodafa gu bata akola sostayad. Voxen sedme Alex Wonner, batcoba kre tickir cadimeafa 
gaflera nekina gan kruldera ke tculkaf vragiz koe gael. 


Sumpara ke wituca 
Queen Mary's mefta, meviele urpena gan 


kontan is dem ontinuk dure noldakiraf, va bali ke 


tristanikeem riwe fartuyur. Ba 10/10/1961 tculk ve divlankeyer. Irubasikeem mo vegungafa ewala 


1) Dodaxe is dotaxe. 
2) Mona abdi divlankera ke 1961. 


gelber aze dirganon gan London ko Kaapstad az 
Engla zo divbulur. Vile britanafa rictaga, The 
Settlement irubaxo mea titir. Tristanikeem koe Calshot 
krimtafa wida poke Southampton zo inked. Koe "Les 
Bienheureux de la desolation" nega sanegayana bak 
1970, Herve Bazin francaf suterotik va divblira va bat 
264 korik beksiskaf is tcaluteiskaf, miman ko 
kolavarapa ke XX-e2fa decemda pwader. Kododara tir 
voldrikafa. Bak fentugal ke 1962 sin cugote grakoled. 
« Koe Engla va vertotarsana blira al kosmav, 
= Conrad Glass kareizur, tiyis do yasa ke divbulu- 
nikeem. - Me gilematcuyuv meie ta diremuk bartivon 
gitiyiv. Va tuvel gotselkabudeyev, konak ke cin zo 
relingayad. Kanaca va cin onkayad. Mea koncoba ke 
cinafa blira nutiyir ke cin. » 


Maneke sin arti tolda djukudimlapid. « Va grupena is 
albana blira gin djutrasiyid, i va bli ke nuyaf ayik isu 
sulem, ~ Dawn Repetto tristanikya kareizur. ~ Anton 
dene int vinyiv. » Engla gan bat « govitik » vewas va 
wituca zo ciwar. Sinafa dimlapira dace tir detce 
atatceyene dene puloda. Voxen tre grolera ko Tristan 
lajudimlapid. Va intaf moltam gu Calshot harbour 
setiketeson di yoltad. 


TRISTAN DA CUNHA EWALA 


mragang Gu bata kranavesisa bagala al malraved numaze 
va abica wituca gu intafa blira koplekud. Va 
midura tukiewad ise va inkeks voned ise va 
olyakafa pelaga rad. « Kira ke tristanik : va to 
kotcoba grupaskir. Selas ropesik koe taya dere 
kobar ; tavesikya dene gatcexe va kabay. Moe 
ewala blira tir figafa vox opelafa. Woyok ke suka 
va tegira is afizafa liza gotur. Koe ropexe mali 8: 
bartiv kali 15- kobav, ~ selaropik vrutar. ~ Voxen 
ede ba 11h30 kewa dur, pune kottan ko vrazxo 
mallanir !» 


Toloy jaftol fuxe yasa, tanoy namulo fuxe olkik 

Kota yasa va toloy jaftol rokar isen kot olkik va tanoy namulol. Welmotam dem werdafa datca 
loote me firvir. < Ke dadina coba gruravaskiv, ~ Dawn Repetto vrutar. ~ Va ugal ta debanyara ik 
atatcera me dadiv nume pu int leote zvakev. » Kot tristanik abicdroe war ( mialukafa kuba tir 
vas mon 350 € ) voxe va grastu me doder isen zanoxeem gan britanafo gazaxo zo vajuler. 
Walpomara dere tir gazafa. « Uum ke remblira is laptera tir koekaf gu dodafa flira lize metan zo 
jovler, ~ Clarence Boulay seltopik drunar. ~ Bat gelkeugal dem bopelawera is aelakola az 
divlankera va osafo dodafo po al redud. » Selaropik va toda ke lane yikye mallapiyise ko Kaap- 
stad ta tcobara pwader, i va yikye dimlapison katrasiyise va dilintafo vrazxo kotaplekuyuno. 


Kare intaf nyapay bliv : < Cinafa folixa tir cinafo po, ~ Dawn Repetto vilder. > Ewalik tid sagaf gu 
kristevafa prostewa nume va toloya uja al kolnad, i va tanoya katalikafa is tanoya angli- 
canevafa. < Voxen sinafi tiki tove alka nelkon tir arayafi, ~ seltopik vrutar. ~ Taneavieleon, volto 
meki tari bak mista tigir ; volson kottan somekobar !» memm 

Prostewa konoleyena gu taneaf boniasikeem jontikote tid. | 

Tela losposafa tir Ratting Day : gelkefa sopura ta griktera 
va yon decemoy tovol artlaniyis kou yultxo ke yona 
taneafa tota al tujorawer. Ayikye ton soli va ewala exuled 
enide va tovoldunol kaaneyad : teli soli loote malburesi va 
ault war. < Kota katecta tir kiewafa gu kapura. Nope 244 
korik, tanoy ilanuk remi alubka safteon dilizer !» 
Koganera tid disafa isen sielcek gaveon slad, dene 
mantan ok artan, ok koe kapaxe ke wida. Moe azega, 
lembieyen ik gerinseyen ik solzayan ik tiornkoraf drajey 
zo drager. 


Beksotepena blira 

Voxen bata blira ton doda enwe zo beksoteper. « Wal 
ayikya is ayikye, yorda zo walmuned, - Clarence Boulay 
ravaldar. — Bak sielcek, kottan moe intafa uta tigir. > Koe 
uja titi mista kotgrupesa va awalkera, ayikyeem abdi 
ayikyeeem kotviele mallanid. « Batcoba loon tir malaskira 
va prostewa, ~ sedme seltopik, ~ batmana miga va 
dodama karavaldad. » Kelly Burns ewalikya welidar : 
« Tire yorda tid prostewackafa. Voxen edje burmota, 
pune kurenye disukese va sumewisiki moe saxa me 1) Bonol nuyon lanis moe werdxo 


senyer ! Va bonol viunsur oke va mona vegedur oke 2) Gallinula comeri, 
onar. » zveri moe Tristan ewaleem 

TELIZ LIWOMBURA 
Tula va liwa ke lana ombaliwa watson gu alto. 
Konaka gokosmana peryasafa ombaliwa. 
Xantaza : 
https://kotava1837481.wordpress.com/2018/ 
08/26/7-familles-en-kotava/ 

e otuk 07-2023. 


Sanegara : Pereaksat ke 2023. 9° otuk. Biraf kabayap ke Atlantika welfa, dem 
abrotcafo jepkedakorafo alto faltafo is 
j dilgavukafo, kalion grupujes, jontikote 
Yunkeks is ewava : ewaveem abugaf gu roka ok onan ( kan conyok ik dona ) is warzes va 


nuyon rotamuzen ok rictayan gan digisik. sutkaf cot. 


termil - baki - widiovu 


Deaxolsusik is govitaf deaxoleem 

Deaxolsusik, jupayas va deaxoleem ko baspexo, sonker da govitaf deaxol gu in al aotced, numen, ba 
siel ko arula va volant sin platir. Direvielon, xeftoapar. Acum larde me mo gubefo baspexo rostar, 
pune va sin koeon roper ; voxe va abic werdol gu digin deaxoleem anton zilir, biwe enide in me di 
aelawalker ; kevoke gu divef, in va vace tugijar enide dere di vanpilkar. Moi sazaj, ko mulexo va 
belcon sin jupar ; voxen govitaf deaxol ko meftava otced. Edje deaxolsusik va sin gu niauca kagar 
larde damo intafa manafa ropera batinde zo jovle, sin rwoded aze dulzed : < Batdume, loeke, va rin 
budaxav ; kire, larde va darevielaf emudenikeem lodam rinaf guazaf bonoleem al ropenyel, ede 
warzaf deaxol di pid, pune va cin joke ban sin arse frayetel. ». 


Bata kuda nedir da kievera va nuca ke kontan taneon krafias va noeltaf nik lodamu guazaf zo 
gonafanar. 
Kuda ke Aisopos, -Vl'esa decemda ( kalkotavaks gan Yurani Andergan ) 


